b'\n_START_ARTICLE_\nPape\xc5\xbe Celestin II.\n_START_SECTION_\n\xc5\xbdivljenjepis\n_START_PARAGRAPH_\nGuido di Castello, sin doma\xc4\x8dega plemi\xc4\x8da po imenu Niccolo di Castello, se je rodil po zanesljivem izro\xc4\x8dilu v Citt\xc3\xa0 di Castello, ki le\xc5\xbei v Apeninih v Umbriji, na levem bregu Tibere. _NEWLINE_ Stoji na mestu rimskega naselja Tifernum ali Tibernium, in ga nekateri imenujejo kar \xe2\x80\x9cCastrum Felicitatis (Vesela trdnjava)\xe2\x80\x9d._NEWLINE_Drugi zgodovinarji menijo, da izhaja sicer iz odli\xc4\x8dne dru\xc5\xbeine, vendar iz toskanskega mesta Tiferno; tretji pa za njegov rojstni kraj smatrajo mesto Macerata blizu Ancone. _NEWLINE_Zavoljo njegovih odli\xc4\x8dnih lastnosti in vsestranske izobra\xc5\xbeenosti ga je Honorij II.  imenoval 1128 za kardinala-diakona pri Santa Maria in Via Lata, Inocenc II.  pa ga je 1139 poslal kot legata na \xc4\x8ce\xc5\xa1ko, 1140 pa v Francijo, kjer je vznejevoljil svetega Bernarda zaradi naklonjenosti, ki jo je skazoval Arnoldu Bre\xc5\xa1ijskemu.\n_START_SECTION_\nPape\xc5\xbe\n_START_PARAGRAPH_\nZa pape\xc5\xbea so Gvidona enoglasno izvolili, ko je bil kardinal-duhovnik pri sv. Marku, 26. septembra 1143 na prvih mirnih pape\xc5\xa1kih volitvah, ki jih je Rim do\xc5\xbeivel po 82 letih. Bil je pobo\xc5\xbeen in zelo izobra\xc5\xbeen mo\xc5\xbe, u\xc4\x8denec Abelarda, za\xc4\x8detnika sholasti\xc4\x8dne znanstvene metode, ki je umrl 1142, pred njegovo izvolitvijo. Tudi potem, ko je sinoda v Sensu 1140 obsodila nekatere Abelardove stavke, je Guido ostal z njim tesno povezan. Celestin II. je vodil Cerkev le dobrih pet mesecev._NEWLINE_Njegovo prvo dejanje je bilo, da je Francijo razre\xc5\xa1il izob\xc4\x8denja, s katerim jo je kaznoval njegov predhodnik Inocenc, ker Ludvik VII.  ni hotel dovoliti opravljanje nad\xc5\xa1kofovske slu\xc5\xbebe u Bourgesu Petra, ki ga je on sam predlo\xc5\xbeil na to mesto in ga je Incocenc zaman postavil. V nasprotju s to pomirljivo potezo pa je nameraval kaznovati normanskega vladarja Rogerja in preklicati mirovni sporazum, ki ga je z njim prisiljen sklenil njegov prednik, ko ga je prehitela nenadna smrt. _NEWLINE_Decembra 1143 je Celestin II. ob navadnem \xc4\x8dasu \xe2\x80\x93 torej v adventnih kvatrah (17. decembra) imenoval obenem kar deset kardinalov. Glede na \xc4\x8dasovne navade je to pomenilo nenavadno pove\xc4\x8danje kardinalskega zbora. Ponovno je sprejel starega kardinala Pietra Pisana, ki je podpiral Anakleta II., v svojstvu kardinala-duhovnika pri Sveti Suzani. Predhodnik Inocenc II. ga je bil namre\xc4\x8d odstavil, \xc4\x8deprav se mu je podredil._NEWLINE_V njegovem \xc4\x8dasu so dvignili vstajo svobodoljubni Tivol\xc4\x8dani, ki pa ni bila po volji Rimljanom; ker je Tivoli postal omra\xc5\xbeena trdnjava upornikov ter zato\xc4\x8di\xc5\xa1\xc4\x8de \xc5\xa1tevilnih protipape\xc5\xbeev, bi ga bili Rimljani najraje razdejali.\n_START_SECTION_\nSmrt in spomin\n_START_PARAGRAPH_\nKo je Celestin Frangipanom zaupal varstvo nad Circeom ter jim podelil terracinske dohodke, se je zaprl v utrjeni samostan Santa Maria in Pallara, kjer je nenadoma umrl.\n_START_SECTION_\nSmrt\n_START_PARAGRAPH_\nPape\xc5\xbe Celestin II. je umrl 8. marca 1144 v Rimu  (Italija, Pape\xc5\xa1ka dr\xc5\xbeava, Sveto rimsko cesarstvo). _NEWLINE__NEWLINE_Pokopan je v Lateranski baziliki.\n_START_SECTION_\nSpomin\n_START_PARAGRAPH_\nPape\xc5\xbe Celestin II. je prvi pape\xc5\xbe, ki ga omenjajo Malahijeve prerokbe o pape\xc5\xbeih. Imenujejo ga "Ex castro Tiberis" - "Iz tabora na Tiberi". To namiguje na njegov rojstni kraj Citt\xc3\xa0 di Castello, ki le\xc5\xbei na obali reke Tibere.'